ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0901/96 υποβολή: Anita Pollack (PSE) προς την Επιτροπή (23 Απριλίου 1996)

Θέμα: Ρύπανση από καταστροφή οπωροκηπευτικών

Σε απάντηση των ερωτήσεών μου Ε-3458/95 και 3459/95 ((ΕΕ C 112 της 17.4.1996, σελ. 34. )), η Επιτροπή επέλεξε να κρυφτεί πίσω από το πρόσχημα της επικουρικότητας. Αν, παρόλα αυτά, το Ελεγκτικό Συνέδριο ήταν σε θέση να υποδείξει επακριβώς τις περιοχές της Ευρωπαϊκής Ένωσης όπου έχει επέλθει ρύπανση στα ύδατα επιφάνειας και στα υπόγεια ύδατα λόγω της καταστροφής επί σειρά ετών πλεονασμάτων οπωροκηπευτικών που έχουν αποσυρθεί από την αγορά συνεπεία της κοινής αγροτικής πολιτικής, η Επιτροπή πρέπει επίσης να γνωρίζει που βρίσκονται αυτές οι περιοχές και επαναλαμβάνω το αίτημά μου για πίνακα αυτών των περιοχών.

Απάντηση του κ. Fischler εξ ονόματος της Επιτροπής (20 Μαΐου 1996)

Η Επιτροπή πληροφορεί το Αξιότιμο Μέλος του Κοινοβουλίου ότι δεν προγραμμάτισε ποτέ έρευνες προκειμένου να προβεί στην καταχώρηση περιοχών στις οποίες το νερό υπέστη ρύπανση λόγω καταστροφής οπωροκηπευτικών και ότι ένας κατάλογος των περιοχών αυτών, έστω και αν στηρίζεται στις διαπιστώσεις του Ελεγκτικού Συνεδρίου, δεν θα μπορούσε να παρασχεθεί κανονικά από την Επιτροπή.
ΓΡΑΠΤΗ ΕΡΩΤΗΣΗ E-1148/96 υποβολή: Αλέξανδρος Αλαβάνος (GUE/NGL) προς την Επιτροπή (15 Μαΐου 1996)

Θέμα: Προγράμματα επαγγελματικής κατάρτισης στις ελληνικές φυλακές

Η Κοινότητα ενέκρινε κονδύλι ύψους μισού δισ. δραχμών για την εφαρμογή προγραμμάτων επαγγελματικής κατάρτισης στις ελληνικές φυλακές. Αυτό αφορά τη χρηματοδότηση πέντε προγραμμάτων, τα εξής:

- Πρόγραμμα διοίκησης - πληροφορικής και ψυχολογικής στήριξης των εγκλείστων.

- Πρόγραμμα εκπαίδευσης 15 ανηλίκων κρατουμένων του Κορυδαλλού στην επισκευή και συντήρηση αυτοκινήτων.

- Πρόγραμμα απασχόλησης 10 αποφυλακισθέντων γυναικών.

- Πρόγραμμα εκπαίδευσης 20 κρατουμένων των φυλακών της Θεσσαλονίκης στη βιβλιοδεσία και ξυλουργική.

- Πρόγραμμα εκπαίδευσης 30 ανηλίκων κρατουμένων των φυλακών Θεσσαλονίκης και Κασσαβέτειας Βόλου στη μηχανολογία και ξυλουργική.

Ερωτάται η Επιτροπή:

1. Ποιός είναι ο φορέας διαχείρισης και υλοποίησης των προγραμμάτων;

2. Ποιά είναι η πορεία των παραπάνω προγραμμάτων;

3. Ποιά είναι η απορρόφηση των κονδυλίων;

Απάντηση του κ. Flynn εξ ονόματος της Επιτροπής (13.06.1996)

Στο επιχειρησιακό πρόγραμμα «Καταπολέμηση του αποκλεισμού από την αγορά εργασίας» (κοινοτικό πλαίσιο στήριξης για την Ελλάδα 1994-1999), το μέτρο 1 «Φυλακισμένοι, αποφυλακισθέντες, νεαροί εγκληματίες» του υποπρογράμματος 3 «Άλλες αποκλειόμενες ομάδες» προβλέπει τη λήψη μέτρων που ανοίγουν το δρόμο για την ένταξη ή την επανένταξη της προαναφερόμενης ομάδας στόχου στην αγορά εργασίας. Τα πακέτα αυτά μέτρων μπορεί να περιλαμβάνουν επαγγελματικό επαναπροσανατολισμό, επαγγελματική κατάρτιση και υπηρεσίες επιβοήθησης και υποστήριξης, όπως ψυχολογική βοήθεια, φροντίδα για τα εξαρτώμενα μέλη, και προσωρινή στέγαση.

Η συνολική δαπάνη του μέτρου για την περίοδο 1994-1999 είναι 38,2 ΜΕCU. Από αυτά, 28,65 MECU αποτέλεσαν συνεισφορά του Ευρωπαϊκού Κοινωνικού Ταμείου. Το 1994 δαπανήθηκε το συνολικό ποσό των 73.198 ΕCU. Στην πρόσκληση για υποβολή προσφορών του 1995 σχετικά με ενέργειες στο πλαίσιο του παραπάνω μέτρου, προβλέφθηκε συνολικός προϋπολογισμός 9,41 ΜΕCU περίπου.

Λόγω των καθυστερήσεων στην εφαρμογή των διαδικασιών της μεταβατικής περιόδου (1994-1995) για την επιλογή των προτάσεων δράσης και τη διαπίστευση των προτεινόμενων εκτελεστικών οργανισμών, οι ενέργειες στις οποίες αναφέρεται η ερώτηση του κ. βουλευτή δεν έχουν ακόμη αρχίσει να υλοποιούνται. Σύμφωνα με πληροφορίες του υπουργείου Εργασίας, οι σχετικές αποφάσεις έγκρισης δεν έχουν ακόμη εκδοθεί. Στην περίπτωση των ενεργειών υπέρ των φυλακισμένων, οι προτάσεις καλύπτουν τις φυλακές σε όλη τη χώρα.

Το υπουργείο Εργασίας είναι αρμόδιο για τη δημοσιονομική διαχείριση των ενεργειών του είδους αυτού, ενώ το υπουργείο Δικαιοσύνης χορηγεί την εθνική εισφορά. Διαπιστευμένοι οργανισμοί για την επαγγελματική κατάρτιση και υπηρεσίες επιβοήθησης και υποστήριξης είτε στο δημόσιο είτε στον ιδιωτικό τομέα είναι πιθανόν να υλοποιήσουν τις ενέργειες αυτές.
ΓΡΑΠΤΗ ΕΡΩΤΗΣΗ E-0954/96 υποβολή: Viviane Reding (PPE) προς την Επιτροπή (26 Απριλίου 1996)

Θέμα: Διάλογος με την Ένωση Οικονομικών Υπαλλήλων Ευρώπης

Η Ένωση Οικονομικών Υπαλλήλων Ευρώπης απηύθηνε την 28η Ιουνίου και την 3η Οκτωβρίου 1995 και την 15η Ιανουαρίου 1996 επιστολή στον Επίτροπο Monti, χωρίς να λάβει απάντηση στις γραπτές ερωτήσεις της.

Για ποιό λόγο ο Επίτροπος δεν επιθυμεί να συνεχίσει τον επικοδομητικό διάλογο τον οποίο η προκάτοχός του κ. Scrivener διατηρούσε με μία συνδικαλιστική οργάνωση που δεν έχει λιγότερα από 420.000 μέλη στην Ευρώπη; Πότε σκοπεύει ο Επίτροπος να ξεκινήσει τον απαραίτητο αυτό διάλογο;

Απάντηση του κ. Monti εξ ονόματος της Επιτροπής (20 Ιουνίου 1996)

Οι επαφές μεταξύ της Επιτροπής και των συνδικαλιστικών οργανώσεων σε ευρωπαϊκό επίπεδο χαρακτηρίζονται, όπως άλλωστε και στο παρελθόν, από πνεύμα συνεργασίας και διαλόγου. Μετά τις γραπτές ερωτήσεις που έλαβε από την Ένωση Οικονομικών Υπαλλήλων, το Μέλος της Επιτροπής που είναι αρμόδιο για τα τελωνεία και τη φορολογία συναντήθηκε με τον πρόεδρο της ΕΟΥΕ στις Βρυξέλλες, στις 4 Ιουνίου 1996.

Η Επιτροπή πιστεύει ότι η προσήλωση της ΕΟΥΕ στο καθήκον αποτελεί θετικό και αναγκαίο στοιχείο του έργου της, ιδίως όσον αφορά την καταπολέμηση της απάτης, την ενίσχυση των εκπαιδευτικών προγραμμάτων και των προγραμμάτων κατάρτισης που εφαρμόζονται με πρωτοβουλία της Επιτροπής για τις εθνικές τελωνειακές διοικήσεις ή την μεγαλύτερη χρησιμοποίηση της τεχνολογίας των πληροφοριών. Η Επιτροπή εκφράζει τη λύπη της διότι, λόγω έλλειψης χρόνου, κανένα από τα Μέλη της δεν μπόρεσε να παρευρεθεί στις συναντήσεις που είχε προτείνει η ΕΟΥΕ. Ωστόσο, καταβλήθηκε κάθε δυνατή προσπάθεια για την εκπροσώπηση της Επιτροπής σε υψηλό επίπεδο, όπως συνέβη στην περίπτωση της συνόδου της Επιτροπής της ΕΟΥΕ στις Βρυξέλλες στις 22 Σεπτεμβρίου 1995, στην οποία παρευρέθηκε ο Γενικός Διευθυντής Τελωνείων και Έμμεσης Φορολογίας της Επιτροπής.
ΓΡΑΠΤΗ ΕΡΩΤΗΣΗ E-0849/96 υποβολή: Iρigo Mιndez de Vigo (PPE) προς την Επιτροπή (12 Απριλίου 1996)

Θέμα: Ένταξη στο εθνικό δίκαιο της νομοθεσίας σχετικά με την αναγνώριση πτυχίων

Η Επιτροπή έχει υποβάλει προσφυγές κατά του Βελγίου και της Ελλάδας για τη μη εφαρμογή του κοινοτικού δικαίου, όσον αφορά την ένταξη στο εθνικό δίκαιο όλων των κρατών μελών, των διατάξεων που αφορούν την αναγνώριση των τίτλων σπουδών ανώτατης εκπαίδευσης (οδηγίες 89/48 ((ΕΕ L 19 της 24.1.1989, σελ. 16. )) και 92/51 ((ΕΕ L 209 της 24.7.1992, σελ. 25. ))).

Σε ποιό σημείο βρίσκονται οι διαδικασίες αυτές; Πότε αναμένεται η απόφαση του Ευρωπαϊκού Δικαστηρίου;

Απάντηση του κ. Monti εξ ονόματος της Επιτροπής (21 Μαΐου 1996)

Η οδηγία 89/48/ΕΟΚ του Συμβουλίου της 21ης Δεκεμβρίου 1988 θέσπισε ένα γενικό σύστημα αναγνώρισης των διπλωμάτων τριτοβάθμιας εκπαίδευσης τα οποία πιστοποιούν επαγγελματική κατάρτιση ελάχιστης διάρκειας τριών ετών. Η οδηγία αυτή έπρεπε να ενσωματωθεί στο εθνικό δίκαιο των κρατών μελών πριν από τις 4 Ιανουαρίου 1991. Η Επιτροπή, η οποία εξάλλου έγινε αποδέκτης πολλών καταγγελιών για το ζήτημα αυτό, διαπίστωσε ότι η εν λόγω οδηγία δεν έχει ακόμη ενσωματωθεί στα εθνικά δίκαια της Ελλάδας και του Βελγίου. Επίσης, η Επιτροπή προσέφυγε στο Ευρωπαϊκό Δικαστήριο με σκοπό την καταδίκη των δύο αυτών κρατών μελών. Το Δικαστήριο εξέδωσε το Μάρτιο του 1995 την απόφασή του όσον αφορά την Ελλάδα και τον Ιούλιο του 1995 την απόφασή του για το Βέλγιο. Το Δικαστήριο έκρινε ότι τα δύο αυτά κράτη μέλη παρέβησαν τις υποχρεώσεις που υπέχουν δυνάμει της συνθήκης ΕΚ, δεδομένου ότι δεν ενσωμάτωσαν εμπρόθεσμα την οδηγία στο εθνικό τους δίκαιο.

Η Επιτροπή, κατά τη διάρκεια των εβδομάδων που ακολούθησαν την έκδοση της απόφασης, ζήτησε από την Ελλάδα και το Βέλγιο να συμμορφωθούν προς τις αποφάσεις του Δικαστηρίου. Ελλείψει ικανοποιητική απάντησης εκ μέρους των δύο αυτών κρατών μελών, θα κινηθεί η διαδικασία βάσει του άρθρου 171 της συνθήκης ΕΚ.

Η οδηγία 92/51/ΕΟΚ του Συμβουλίου της 18ης Ιουνίου 1992 θέσπισε ένα δεύτερο γενικό σύστημα αναγνώρισης των επαγγελματικών καταρτίσεων, που συμπληρώνει την οδηγία 89/48/ΕΟΚ. Τα κράτη μέλη όφειλαν να λάβουν τα απαραίτητα μέτρα για την ενσωμάτωση της οδηγίας πριν από τις 18 Ιουνίου 1994. Η Επιτροπή δεν έχει ενημερωθεί μέχρι σήμερα για τα μέτρα ενσωμάτωσης που θα έπρεπε να έχουν ληφθεί στην Ελλάδα και στο Βέλγιο. Στο πλαίσιο αυτό, η Επιτροπή απέστειλε αιτιολογημένες γνώμες στην Ελλάδα (Νοέμβριος 1995) και στο Βέλγιο (Φεβρουάριος 1996).
ΓΡΑΠΤΗ ΕΡΩΤΗΣΗ E-1032/96 υποβολή: Reimer Bφge (PPE) προς την Επιτροπή (3 Μαΐου 1996)

Θέμα: Μίσθωση και αγορά γεωργικής γης στη Δανία

Ένας γεωργός από το Schlewig-Holstein (Γερμανία) αγόρασε στις 15.1.1996 ένα αγρόκτημα επιφανείας 52 εκταρίων για 2,85 εκατ. DKR (κορώνες Δανίας), δηλαδή σε τιμή περίπου 50.000 DKR ανά εκτάριο. Το εν λόγω αγρόκτημα είχε ήδη μισθωθεί για 7 έτη.

Σύμφωνα με τη νομοθεσία της Δανίας, γαιοκτήμονες που καλλιεργούν λιγότερο από 70 εκτάρια ιδιόκτητης γης, ή μη-γαιοκτήμονες που κατέχουν λιγότερο από 30 εκτάρια γης, έχουν δικαίωμα προτεραιότητας, σε περίπτωση που απέχουν κάτω από 1000 μέτρα από την προς πώληση γη. Αυτοί που έχουν το εν λόγω δικαίωμα αγοράς, μπορούν να το ασκήσουν με τιμή (σήμερα) 27.000 DKR ανά εκτάριο.

Μπορεί να ανακοινώσει η Επιτροπή, εάν ο εν λόγω νόμος της Δανίας είναι συμβατός ή όχι με τους κανόνες της εσωτερικής αγοράς;

Προτίθεται η Επιτροπή να εξετάσει τη νομοθεσία της Δανίας για να εξακριβώσει ότι όσον αφορά το δικαίωμα της ελευθερίας εγκατάστασης και ότι δεν υφίστανται διακρίσεις εις βάρος των πολιτών της Ε.Ε.;

Απάντηση του κ. Monti εξ ονόματος της Επιτροπής (25 Ιουνίου 1996)

Οι λεπτομέρειες σχετικά με την ελεύθερη εγκατάσταση των γεωργών ορίζονται στις οδηγίες του Συμβουλίου αριθ. 67/530/ΕΟΚ και 67/531/ΕΟΚ ((ΕΕ αριθ. 190 της 10.8.1967, όπως τροποποιήθηκε από τη συνθήκη προσχώρησης της Δανίας (ΕΕ L 73 της 27.3.1972) )) της 25ης Ιουλίου 1967. Δεδομένου ότι η εν λόγω δανική νομοθεσία δεν επιβάλλει προϋπόθεση εθνικότητας για την απόκτηση γεωργικών εκμεταλλεύσεων, δεν μπορεί να αποτελέσει το αντικείμενο οποιασδήποτε προσφυγής. Εξάλλου, δεδομένου ότι δεν προβλέπει, στη συγκεκριμένη περίπτωση, ούτε δικαίωμα προτίμησης υπέρ του προηγούμενου κατόχου της γεωργικής εκμετάλλευσης, δεν αποτελεί μέτρο εισαγωγής διακρίσεων κατά την έννοια των διατάξεων των προαναφερθεισών οδηγιών.

Εξάλλου, η καταβληθείσα από τον αγοραστή υψηλή τιμή αποτέλεσε το αντικείμενο διαπραγμάτευσης και σχετικής σύμβασης και βασίζεται αποκλειστικά στην αρχή της ελευθερίας σύναψης συμβολαίων.

Για όλους αυτούς τους λόγους, η Επιτροπή θεωρεί ότι η εν λόγω δανική νομοθεσία δεν είναι αντίθετη, όσον αφορά το συγκεκριμένο ζήτημα, με τις διατάξεις του κοινοτικού δικαίου.

Η Επιτροπή δεν προτίθεται να λάβει μέτρα κατά αυτής της νομοθεσίας, αλλά θα συνεχίσει να παρακολουθεί με προσοχή την εφαρμογή της.
ΓΡΑΠΤΗ ΕΡΩΤΗΣΗE-0807/96 υποβολή: Christine Crawley (PSE) προς την Επιτροπή (3 Απριλίου 1996)

Θέμα: Μυκοτοξίνες

Σε συνέχεια του εγγράφου εργασίας της Επιτροπής, τί σχέδια έχει η τελευταία για την εισαγωγή νομοθεσίας της ΕΚ, η οποία να ελέγχει την παρουσία μυκοτοξινών στα τρόφιμα;

Απάντηση του κ. Fischler εξ ονόματος της Επιτροπής (15 Μαΐου 1996)

Ο κανονισμός (ΕΟΚ) αριθ. 315/93 της 8ης Φεβρουαρίου 1993 για τη θέσπιση κοινοτικής διαδικασίας για τις προσμίξεις των τροφίμων ((ΕΕ L 37 της 13.2.1993. )), προβλέπει ότι είναι δυνατόν να καθορισθούν ανώτατα όρια για ορισμένες ξένες προσμίξεις στα τρόφιμα ώστε να προστατευθεί η δημόσια υγεία και να αποφευχθούν οι φραγμοί στο εμπόριο, εντός της εσωτερικής αγοράς, λόγω διαφορών στα ανώτατα όρια που καθορίζουν οι εθνικές νομοθεσίες.

Οι μυκοτοξίνες, όπως οι αφλατοξίνες και η ωχρατοξίνη Α, που μπορούν να εμφανισθούν ως ξένες προσμίξεις σε ορισμένα τρόφιμα υπό ορισμένες συνθήκες, εντάσσονται στο πεδίο εφαρμογής του εν λόγω κανονισμού. Η Επιτροπή μελετάει τα θέματα αυτά κατά προτεραιότητα. Η Επιτροπή ζήτησε τη γνώμη της Επιστημονικής Επιτροπής Τροφίμων στο πλαίσιο του κανονισμού (ΕΟΚ) αριθ. 315/93 η οποία διατυπώθηκε στις 23 Σεπτεμβρίου 1994 ((35η γνώμη της Επιστημονικής Επιτροπής Τροφίμων (υπό εκτύπωση). )).

Τελικά, στο πλαίσιο της επιστημονικής συνεργασίας η οδηγία 93/5/ΕΟΚ του Συμβουλίου της 25ης Φεβρουαρίου 1993 για τη συνδρομή και τη συνεργασία των κρατών μελών με την Επιτροπή σχετικά με την επιστημονική εξέταση θεμάτων που αφορούν τα τρόφιμα ((ΕΕ L 52 της 4.3.1993. )), στο πλαίσιο της απόφασης 95/142/ΕΚ ((ΕΕ L 92 της 25.4.1995. )) της 11ης Απριλίου 1995 για την τροποποίηση της απόφασης 94/652/ΕΚ για την κατάρτιση του καταλόγου των προς εκτέλεση καθηκόντων και την κατανομή τους στο πλαίσιο της συνεργασίας των κρατών μελών κατά την επιστημονική εξέταση θεμάτων που αφορούν τα τρόφιμα, έχουν ήδη καθορισθεί τα καθήκοντα σε ό,τι αφορά τις αφλατοξίνες και την ωχρατοξίνη Α.
ΓΡΑΠΤΗ ΕΡΩΤΗΣΗ E-1153/96 υποβολή: Andrι Sainjon (ARE) προς την Επιτροπή (15 Μαΐου 1996)

Θέμα: Συμφωνία ΟΟΣΑ για τον τομέα των ναυπηγείων

Η χρεοκοπία του γερμανικού ναυπηγικού ομίλου Bremer Vulkan οδήγησε τις αρχές της χώρας αυτής στο να τροφοδοτήσουν και πάλι το κεφάλαιο των τριών ναυπηγείων του ομίλου Bremer Vulkan που βρίσκονται στο Μεκλεμβούργο-Πομερανία με 1 δις μάρκα τουλάχιστον, περιμένοντας να χρειαστεί ίσως να κάνουν το ίδιο για τα ναυπηγεία της Βρέμης και του Βremerhaven.

Mετά τις χρεωκοπίες βελγικών και δανικών ναυπηγείων, μήπως φρονεί η Επιτροπή ότι είναι απαραίτητες οι ενισχύσεις των κρατών στον εν λόγω τομέα και ότι συνεπώς η συμφωνία ΟΟΣΑ δεν θα εφαρμοστεί ποτέ καθ' ολοκληρίαν; Μήπως θα πρέπει να το λάβει υπόψη και να χαράξει και πάλι μια ευρωπαϊκή πολιτική αντάξια του ονόματός της, θέτοντας την απασχόληση στην πρώτη σειρά των προτεραιοτήτων;

Απάντηση του κ. Van Miert εξ ονόματος της Επιτροπής (10 Ιουνίου 1996)

Καταρχήν, η Επιτροπή θα ήθελε να διευκρινίσει ότι οι γερμανικές αρχές δεν την έχουν ενημερώσει σχετικά με το αν προτίθενται να χορηγήσουν περαιτέρω ενισχύσεις στα ναυπηγεία του Mecklenburg-Vorpommern τα οποία ανήκαν στον όμιλο Bremer Vulkan, ή υπέρ των ναυπηγείων Bremer Vulkan στο Land της Βρέμης.

Η Επιτροπή έχει επίγνωση των δυσχερειών που αντιμετωπίζουν πολλές ναυπηγικές επιχειρήσεις στην Κοινότητα. Ωστόσο, κατά την άποψη της Επιτροπή, οι πτωχεύσεις και οι οικονομικές δυσχέρειες των ναυπηγείων στη Γερμανία, το Βέλγιο και τη Δανία, στις οποίες αναφέρεται το Αξιότιμο Μέλος, δεν οφείλονται στον Οργανισμό Οικονομικής Συνεργασίας και Ανάπτυξης (ΟΟΣΑ).

Η Επιτροπή είναι πεπεισμένη ότι η συμφωνία αυτή, η οποία μπόρεσε να επιτευχθεί μετά από εντατικές πενταετείς διαπραγματεύσεις μεταξύ των σημαντικότερων φορέων στις παγκόσμιες ναυπηγικές αγορές, σέβεται τις απαιτούμενες ισορροπίες και είναι απόλυτα ικανοποιητική για την Κοινότητα. Όχι μόνο θεσπίζει κοινούς κανόνες για όλα τα είδη κρατικών ενισχύσεων, αλλά επίσης, ανταποκρινόμενη στις ανησυχίες της ευρωπαϊκής ναυπηγικής βιομηχανίας, θεσπίζει, για πρώτη φορά στον τομέα αυτό, κανόνες αντιντάπινγκ. Αυτό θα επιτρέψει στην Κοινότητα να αναλάβει ενέργειες κατά των ζημιογόνων πρακτικών τιμολόγησης, πράγμα που έχει ιδιαίτερη σημασία λαμβάνοντας υπόψη ότι εξακολουθεί να υπάρχει υπερβάλλουσα παραγωγική ικανότητα, στη ναυπηγική βιομηχανία.

Κατά τη διαπραγμάτευση της συμφωνίας δόθηκε ιδιαίτερη προσοχή στο πρόβλημα της απασχόλησης και στις κοινωνικές πτυχές του θέματος, και συνεπώς η έναρξη ισχύος της συμφωνίας του ΟΟΣΑ για τη ναυπηγική βιομηχανία, θα συμβάλει στην εξασφάλιση της απασχόλησης σε μεσοπρόθεσμη βάση στην Ευρωπαϊκή Ένωση.
ΓΡΑΠΤΗ ΕΡΩΤΗΣΗ E-1059/96 υποβολή: Carlos Robles Piquer (PPE) προς την Επιτροπή (13 Μαΐου 1996)

Θέμα: Συνεργασία μεταξύ της Ευρωπαϊκής Ένωσης και της UNESCO

Στις 27 Φεβρουαρίου 1996 υπεγράφη στις Βρυξέλλες, μεταξύ του αντιπροέδρου της Επιτροπής κ. MARIN και του Γενικού Διευθυντή της UNESCO κ. Mayor Zaragoza, συμφωνία συνεργασίας δυνάμει της οποία η Επιτροπή θα επιδοτήσει δράσεις της UNESCO κατόπιν προτάσεως των κρατών μελών που συμμετέχουν σε αυτήν.

Αποδεχόμενοι κατ' αρχήν ότι η εν λόγω συμφωνία θα είναι χρήσιμη για την ΕΕ, μπορεί η Επιτροπή να μας πληροφορήσει σχετικά με το περιεχόμενό της, την επιβάρυνση που συνεπάγεται για τον κοινοτικό προϋπολογισμό, τα οφέλη που θα προκύψουν για την Ένωση, τις προηγούμενες ανάλογες ενέργειες σε αυτόν τον τομέα, τα προβλεπόμενα στο πλαίσιο της συμφωνίας προγράμματα και το ρόλο που θα πρέπει να έχει το Ευρωπαϊκό Κοινοβούλιο σε ό,τι αφορά την έγκριση και την επιτήρησή τους;

Απάντηση του κ. Marνn εξ ονόματος της Επιτροπής (12 Ιουνίου 1996)

Το έγγραφο που υπεγράφη στις Βρυξέλλες στις 27 Φεβρουαρίου 1996 «Διατάξεις που εφαρμόζονται στη συνεργασία μεταξύ της Επιτροπής των Ευρωπαϊκών Κοινοτήτων και της UNESCΟ και οι οποίες συμπληρώνουν τις ανταλλαγές επιστολών της 2ας και 15ης Σεπτεμβρίου 1964, και της 12ης Δεκεμβρίου 1972 και της 14ης Φεβρουαρίου 1973 μεταξύ των δύο μερών», στηρίχτηκε στο άρθρο 229 της συνθήκης ΕΚ.

Αυτό το έγγραφο δεν προβλέπει ιδιαίτερη επιδότηση της Κοινότητας για τις δράσεις που υλοποιεί η UNESCO. Αποτελείται από δύο χωριστά μέρη. Το πρώτο μέρος έχει πολιτικό χαρακτήρα και υπενθυμίζει τη δέσμευση για συνεργασία που έχει επιβεβαιωθεί από την ανταλλαγή επιστολών. Το δεύτερο μέρος έχει τη μορφή υποδείγματος σύμβασης χρηματοδότησης μεταξύ της Επιτροπής και της UNESCO. Αυτό το υπόδειγμα περιλαμβάνει γενικές διατάξεις που θα εφαρμόζονται στο εξής σε κάθε σύμβαση χρηματοδότησης που θα υπογράφεται μεταξύ της Κοινότητας και της UNESCO.

Το έγγραφο δεν περιέχει συνεπώς καμμία ιδιαίτερη χρηματοδοτική υποχρέωση που επιβαρύνει τον προϋπολογισμό των Κοινοτήτων. Αλλά θα διευκολύνει τις ενδεχόμενες μελλοντικές δράσεις συνεργασίας μεταξύ της Κοινότητας και της UNESCO μειώνοντας σημαντικά το χρόνο και την ενέργεια που αφιερώνονται στη διαπραγμάτευση συμβάσεων χρηματοδότησης για συγκεκριμένα σχέδια τα οποία περιλαμβάνουν χρηματοδότηση από τον προϋπολογισμό των Κοινοτήτων και εκτελούνται από την UNESCO.
ΓΡΑΠΤΗ ΕΡΩΤΗΣΗ E-0766/96 υποβολή: Thomas Megahy (PSE) προς την Επιτροπή (1 Απριλίου 1996)

Θέμα: Σκάνδαλο δωροδοκίας στην Ταϊβάν κατά την περίοδο 1992/1993

1. Γνωρίζει η Επιτροπή το τεράστιο σκάνδαλο δωροδοκίας (Διυλιστήριο Kaohsiung) που σημειώθηκε στην Ταϊβάν κατά την περίοδο 1992/1993 στο οποίο ενέχονται οι κρατικές εταιρείες CPC (Chinese Petroleum Corporation) και ΤΕ (Tang Eng Iron Works Co) και οι αντίστοιχες διοικήσεις τους;

2. Είναι εν γνώση της Επιτροπής ότι ανά πάσα στιγμή μπορεί να πυροδοτηθούν σοβαρές εξελίξεις σ' αυτό το σκάνδαλο δωροδοκίας όσον αφορά τη χρήση από την και εξ ονόματος της CPC σε συνεργασία με την ΤΕ, προμηθεύτηκε από έναν υπεργολάβο ενώ συνεχώς ανείται την καταβολή αποζημίωσης σε βαθμό που να είναι εις βάρος πολιτών της ΕΕ. Τέτοιου είδους συμπεριφορά, και μάλιστα για κρατικές εταιρείες, είναι απαράδεκτη και αποτελεί κατάχρηση ορίων.

3. Συμφωνεί η Επιτροπή ότι, σύμφωνα με την πρόσφατη επαναδιατυπωθείσα πολιτική έναντι της Λαξκής Δημοκρατίας της Κίνας, αυτό το ατυχές ζήτημα, το οποίο φαίνεται ότι θα λάβει εκρηκτική δημοσιότητα, χρειάζεται να αντιμετωπιστεί με όλως ιδιάτερη προσοχή;

4. Συμφωνεί η Επιτροπή ότι, λαμβάνοντας υπόψη τα ανωτέρω και σε σχέση με τους διεθνείς τηρούμενους κανόνες, θα πρέπει να επανεξεταστεί σοβαρά το αίτημα της Ταϊβάν για υποστήριξη εκ μέρους της Ευρωπαϊκής Ένωσης στο να καταστεί μέλος των Ηνωμένων Εθνών;

Απάντηση του Sir Leon Brittan εξ ονόματος της Επιτροπής (2 Μαΐου 1996)

Η Επιτροπή ευχαριστεί το Αξιότιμο Μέλος του Κοινοβουλίου για το ότι της εφιστά την προσοχή στα θέματα που θίγονται στην ερώτηση. Σχετικά με το θέμα αυτό δεν έχει γίνει δεκτή καμμιά αντιπροσωπεία από τους κοινοτικούς οικονομικούς φορείς. Η Επιτροπή είναι έτοιμη να εξετάσει το θέμα βαθύτερα όταν θα έχει στη διάθεσή της περισσότερα λεπτομερή στοιχεία.
ΓΡΑΠΤΗ ΕΡΩΤΗΣΗ E-0980/96 υποβολή: Glenys Kinnock (PSE) προς την Επιτροπή (26 Απριλίου 1996)

Θέμα: Συνταξιοδοτικά δικαιώματα στις αντιπροσωπείες της ΕΕ

Μπορεί η Επιτροπή να επισημάνει με ποιά μέσα προτίθεται να αντιμετωπίσει τη δυσαρέσκεια των αντιπροσωπειών της Ευρωπαϊκής Ένωσης όσον αφορά τα συνταξιοδοτικά δικαιώματα του τοπικού προσωπικού;

Aπάντηση του κ. Van den Broek εξ ονόματος της Επιτροπής (18 Ιουνίου 1996)

Οι κανόνες πλαίσιο αναφέρουν ότι «Η Επιτροπή συστήνει συμπληρωματικά ή ανεξάρτητα συστήματα ασφάλισης γήρατος στην περίπτωση που δεν υπάρχει εθνικό σύστημα ή όταν το εθνικό σύστημα είναι ανεπαρκές».

Για το σκοπό αυτό, η Επιτροπή προέβλεψε τη δημιουργία ταμείου κοινωνικής πρόνοιας στο οποίο θα ήταν δυνατόν να συνεισφέρουν τόσο οι εργοδότες όσο και οι εργαζομένοι. Μέχρι σήμερα, 79 ειδικοί όροι απασχόλησης τοπικών φορέων προβλέπουν τη συμμετοχή τοπικών φορέων στο εν λόγω ταμείο. Η Επιτροπή άρχισε προσωρινά να καταβάλει τις συνεισφορές της την 1η Ιανουαρίου 1996 και να εισπράττει τις συνεισφορές των τοπικών φορέων. Δεδομένων των καθυστερήσεων κατά τη σύσταση του ταμείου η Επιτροπή διαπραγματεύεται το θέμα πληρωμής των καθυστερούμενων οφειλών από την 1η Ιουλίου 1991.

Η Επιτροπή συμμετέχει ήδη στο εθνικό κρατικό σύστημα εξ ονόματος των τοπικών φορέων σε κάθε χώρα όπου εκπροσωπείται. Κατά τις διαπραγματεύσεις με τις εργατικές ενώσεις, η Επιτροπή ήταν υποχρεωμένη να αναφέρει ότι τα συμφωνηθέντα κείμενα, που αναφέρονται ανωτέρω δεν υποχρεώνουν την Επιτροπή να συστήνει συνταξιοδοτικό ταμείο το οποίο θα ήταν δυνατό να εγγυηθεί για κάθε συνταξιούχο εργαζόμενο σε τοπικό επίπεδο σύνταξη εφ' όρου ζωής όπως προτείνουν οι εργατικές ενώσεις.

Η Επιτροπή συνεχίζει να έχει την υποχρέωση να υλοποιήσει τα συμφωνηθέντα βάσει των κανόνων πλαισίου. Προς τούτο, συμμετέχει σε διαπραγματεύσεις με τις αντιπροσωπευτικές εργατικές ενώσεις.
ΓΡΑΠΤΗ ΕΡΩΤΗΣΗ E-1185/96 υποβολή: Bartho Pronk (PPE) προς την Επιτροπή (15 Μαΐου 1996)

Θέμα: Τιμή και επικύρωση διαβατηρίων στην Ευρωπαϊκή Ένωση

1. Ποιά είναι τα έξοδα στα 15 κράτη μέλη της Ευρωπαϊκής Ένωσης για την αγορά διαβατηρίων και ταυτοτήτων που είναι έγκυρα για τα άλλα κράτη μέλη;

2. Υπάρχουν σημαντικές διαφορές τιμών μεταξύ των κρατών μελών;

3. Αν αυτό ισχύει, τι μπορεί να πράξει η Ευρωπαϊκή Επιτροπή έτσι ώστε να περιοριστούν το περισσότερο δυνατό αυτές οι διαφορές στις τιμές;

Απάντηση του κ. Monti εξ ονόματος της Επιτροπής (24 Ιουνίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.